希特勒既掌大權，行納粹主義，殺猶太人以應背刺說。廢凡爾賽條約，並奧地利、捷克斯洛伐克諸地，以立大德意志。復擴軍徵兵，並立海空兩軍。然英法諸國俱不欲再戰，故行綏靖之策，致令其橫行無忌。至一九三九年，因侵波蘭，遂起第二次世界大戰。通盟於義大利、日本而成軸心國。俄而亡波蘭、丹麥、挪威、荷蘭、比利時、盧森堡，復降法國、希臘諸國，又侵英國、蘇聯，雄霸歐洲，盛極一時。然一九四二年，德軍兵敗斯大林格勒，復爲英軍所敗於北非。次年，盟軍既克突尼斯，遂登陸義大利，義國遂降。一九四四年，英美聯軍登陸諾曼第，蘇聯亦起兵反攻，兵及中歐。希氏知大勢已去，乃於次年四月三十日飮彈而亡。其妻愛娃亦自酖死。